宣州雙溪閣夜宴呈太守余光祿
作者：郭祥正
朝代：宋

paragraphs: 陵陽三峰壓千里，百尺危樓勢相倚。
海波不動蛟龍盤，疊玉無塵霜雪洗。
溪光冷浥山光潤，色接金陵古名郡。
青猿嘯斷四五聲，白鳥歸飛兩三陣。
四時之景皆可觀，六月來遊膚髪寒。
有時下瞰北山雨，只道林林銀竹竿。
賢哉光祿余太守，昨引佳賓列樽酒。
朝飲三百杯，暮吟三百首。
不爲陰慘嚴刑誅，長吐陽春活殘杇。
御史曾書治績碑，州人盡祝靈椿壽。
沈沈羅幕更漏稀，燈如撒星公醉歸。
絲篁前引後鼓鼙，珠履交錯行遲遲。
丈夫得意不爲樂，借問百年能幾時。